SET พลิกปิดลบ 3.83 จุด วิตกเลือกตั้งส่อเค้าเกินกำหนด มูลค่าซื้อขายบางเบา 3.71 หมื่นลบ.
SET พลิกปิดลบ 3.83 จุด วิตกเลือกตั้งส่อเค้าเกินกำหนด มูลค่าซื้อขายบางเบา 3.71 หมื่นลบ. โดยดัชนีปิดตลาดวันนี้ ที่ระดับ 1,635.00 จุด ลดลง 3.83 จุด หรือ 0.23% มูลค่าการซื้อขาย 3.71 หมื่นล้านบาท
16 พ.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,635.00 จุด ลดลง 3.83 จุด หรือ 0.23% มูลค่าการซื้อขาย 3.71 หมื่นล้านบาท
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้ผันผวนระหว่างวัน จากความไม่แน่นอนการเลือกตั้ง ทำให้ตลาดฯกังวลว่าการเลือกตั้งจะเกิดขึ้นไม่ทันที่กำหนดไว้ 24 ก.พ.2562 อย่างไรก็ดี มองว่าแม้ว่าจะเกิดความล่าช้าขึ้นแต่ก็คงจะยังอยู่ในกรอบเวลาที่กำหนดไว้ไม่เกิน 9 พ.ค.2562 แต่นักลงทุนก็คงจะเลือกบริหารความเสี่ยงกันไป
โดยวันนี้ตลาดบ้านเราดูอ่อนกว่าตลาดหุ้นในภูมิภาคเอเชียที่ส่วนใหญ่จะอยู่ในแดนบวกกันราว 0.3-0.8% โดยปัจจัยนอกประเทศมีโอกาสที่จะดีขึ้น โดยแม้ว่าราคาน้ำมันจะปรับตัวลงและไปกดดันหุ้นในกลุ่มพลังงาน แต่ก็น่าจะดีต่อการฟื้นตัวเศรษฐกิจในตลาดเกิดใหม่ และความคืบหน้าการเจรจาการค้าระหว่งสหรัฐฯ และจีนก็มีโอกาสที่จะดีขึ้นได้ ซึ่งหากบรรลุข้อตกลงกันได้ก็จะทำให้บรรยากาศตลาดโดยรวมดีขึ้น และตลาดหุ้นไทยก็มีโอกาสที่จะปรับขึ้นตอบรับได้
ทั้งนี้ ในแง่ของ Fund Flow ในบ้านเรายังคงผันผวนอยู่ในช่วง 2 วันที่ผ่านมา ยังคงขายสุทธิ ขณะที่บางตลาดแถบนี้ได้เป็นบวกแล้ว อย่างอินโดนีเซีย, ไต้หวัน ซึ่งจะเห็นได้ว่าแรงขายในตลาดบ้านเรามีมากกว่าตลาดอื่น
สำหรับแนวโน้มการลงทุนในสัปดาห์หน้า นายกิจพณ กล่วว่า ตลาดฯยังมีโอกาสที่จะผันผวนอยู่ แต่ก็คิดว่าจะอยู่ในช่วงท้ายของการผันผวนแล้ว โดยให้กรอบการแกว่งไว้ที่ 1,600-1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 1,924.69 ล้านบาท ปิดที่ 48.75 บาท ราคาไม่เปลี่ยนแปลง
PTTEP มูลค่าการซื้อขาย 1,860.58 ล้านบาท ปิดที่ 133 บาท เพิ่มขึ้น 1 บาท
CPALL มูลค่าการซื้อขาย 1,353.33 ล้านบาท ปิดที่ 69.25 บาท เพิ่มขึ้น 0.75 บาท
KBANK มูลค่าการซื้อขาย 1,147.29 ล้านบาท ปิดที่ 198.50 บาท ลดลง 0.50 บาท
ADVANC มูลค่าการซื้อขาย 1,029.58 ล้านบาท ปิดที่ 176.50 บาท ลดลง 1 บาท
 
ตลาดหุ้นเอเชีย
